વિવા મોહાવદી નામની બીજી એક મહિલાએ હાલમાં જ તહેરાનમાં જાહેરમાં હિજાબનો વિરોધ કર્યો હતો. તેણે પોતાનો બુરખો ઉતારીને લાકડી પર તેને ચડાવીને ફરકાવ્યો હતો. તેની પણ ધરપકડ થઈ હતી અને 20 વર્ષની કેદની સજા જાહેર થઈ હતી. શક્યતા એવી છે કે તેને બે વર્ષની કેદ પછી બાકીની સજા સસ્પેન્ડ કરીને છોડી દેવાશે, પણ તે પહેલાં તેની પાસેથી કબૂલાત લેવાશે કે પોતે ભૂલી હતી. પોતે ખોટે માર્ગે હતી અને ધર્મ અને સંસ્કૃતિની રક્ષા કાજે હિજાબ પહેરવો જરૂરી છે. આ સ્થિતિના કારણે જાણકારો કહે છે કે સાઉદી અરેબિયામાં મહિલાઓ કાર ચલાવતી દેખાય કે ફૂટબોલ મેચ જોવા જાય તેના કરતાંય ઇરાનમાં સ્ત્રીઓ બુરખા ઉતારીને ખુલ્લા ચહેરે ફરતી થાય ત્યારે વધુ મોટા સમાચારો બનશે. આવું ક્યારે થશે તે કહેવું મુશ્કલ છે, કેમ કે મસિહ કહે છે તે પ્રમાણે છેલ્લા 20 વર્ષથી તેણે ઇરાની નારીઓને સંઘર્ષ કરતી જોઈએ છે. હજી સુધી કોઈ પરિણામ દેખાયું નથી.